CELEX: 52008XG0606(01)
Language: bg
Date: 2008-06-06 00:00:00
Title: Заключения на Съвета от 22 май 2008 г. относно европейски подход към медийната грамотност в цифрова среда

6.6.2008   
            
            
               BG
            
            
               Официален вестник на Европейския съюз
            
            
               C 140/8
            
         Заключения на Съвета от 22 май 2008 г. относно европейски подход към медийната грамотност в цифрова среда
   (2008/C 140/08)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид, че:
   
               —
            
            
               новата директива за аудио-визуалните медийни услуги призовава за „развитие на медийната грамотност във всички сфери на обществения живот“ и за внимателно проследяване на напредъка в медийната грамотност. Тя задължава Комисията да докладва по отношение на измерените нива на медийна грамотност във всички държави-членки. (1) Поради това са необходими критерии за оценка на нивата на медийна грамотност,
            
         
               —
            
            
               Европейският парламент отправи към Съвета и към Комисията искане „да се разработят и приложат програми за медийно ограмотяване с цел насърчаване на активна и будна гражданска позиция в Европа“ (2),
            
         
               —
            
            
               решаващото значение на медийната грамотност беше подчертано също така от Юнеско, например в декларацията от Грюнвалд относно медийното образование (1982 г.) и в Парижката програма — дванадесет препоръки за медийното образование (2007 г.), както и от Съвета на Европа в неговата „Препоръка на Комитета на министрите до държавите-членки относно засилването на правата на децата в новата информационна и комуникационна среда“ (2006 г.),
            
         
               —
            
            
               Комисията организира публично допитване относно медийната грамотност (3) и проучване на тема „Актуални тенденции и подходи към медийната грамотност в Европа“ (4),
            
         
               —
            
            
               в препоръката на Европейския парламент и на Съвета относно ключовите компетентности за учене през целия живот (2006 г.) се определят познанията, уменията и нагласите, свързани с електронната компетентност,
            
         
               —
            
            
               в препоръката на Европейския парламент и на Съвета от 20 декември 2006 г. относно защитата на малолетните и на човешкото достойнство и на правото на отговор във връзка с конкурентоспособността на европейската индустрия за аудио-визуални и он-лайн информационни услуги (2006 г.) вече се съдържат редица възможни мерки за насърчаване на медийната грамотност,
            
         1.   ПРИВЕТСТВА
   
               —
            
            
               съобщението на Комисията „Европейски подход към медийната грамотност в цифрова среда“ като още един градивен елемент на европейската аудио-визуална политика.
            
         2.   ПОДКРЕПЯ
   
               —
            
            
               стратегическото виждане относно медийната грамотност, предложено от Европейската комисия, като важен фактор за активна гражданска позиция в днешното информационно общество, който може да допринесе за постигане на целите на Лисабонската програма.
            
         3.   ОТЧИТА
   
               —
            
            
               важността на медийната грамотност и ролята й за насърчаване на активното гражданско участие в икономическия, културния и демократичния живот на обществото,
            
         
               —
            
            
               че от медийната грамотност, по-специално от способността за критична оценка на съдържанието, до голяма степен зависи доверието на потребителите към електронните технологии и медии, и следователно отчита разпространението на информационните и комуникационни технологии (ИКТ) и медиите, определени като приоритет в стратегическата политическа рамка „i2010“,
            
         
               —
            
            
               значението на грамотните в медийно отношение потребители за медийния плурализъм и за качеството на съдържанието,
            
         
               —
            
            
               разнообразието на провежданите в държавите-членки действия с цел подобряване и насърчаване на медийната грамотност, въпреки наличието на различия в практиките и нивата в отделните държави-членки,
            
         
               —
            
            
               липсата на общи критерии и показатели за измерване на медийната грамотност,
            
         
               —
            
            
               важността да се откриват и насърчават добрите практики за развитието на медийната грамотност,
            
         
               —
            
            
               важността на образованието и обучението за повишаване на медийната грамотност и свързаната с това необходимост от подобряване на обучението на учителите и от повишаване на осведомеността на лицата, занимаващи се с преподаване, на всички нива на образование и обучение.
            
         4.   ПОДЧЕРТАВА
   
               —
            
            
               целесъобразността на европейските програми и инициативи като програмата „MEDIA 2007“, програмата за учене през целия живот за периода 2007-2013 г. и програмата „Safer Internet Plus“,
            
         
               —
            
            
               че в бъдеще следва да се работи въз основа на тези и други отнасящи се до темата инициативи, с цел по-добро осъзнаване на важността на медийната грамотност от страна на гражданите,
            
         
               —
            
            
               необходимостта от редовен обмен на информация, най-добри практики, а в областта на образованието — педагогически методи, между държавите-членки.
            
         5.   ВЗЕМА ПОД ВНИМАНИЕ
   
               —
            
            
               намерението на Комисията да проведе допълнително проучване с цел разработване на критерии и показатели за измерване на нивата на медийна грамотност, като отчете надлежно всичката отнасяща се до темата работа, която се извършва понастоящем в рамките на други международни организации,
            
         
               —
            
            
               намерението на Комисията да продължи да насърчава развитието и обмена на добри практики в областта на медийната грамотност в цифрова среда.
            
         6.   ПРИКАНВА КОМИСИЯТА
   
               —
            
            
               да следи отблизо развитието в тази област, както и да продължи да преразглежда необходимостта от допълнително усъвършенстване на политиката на европейско равнище,
            
         
               —
            
            
               да използва контактния комитет, създаден с директивата за аудио-визуалните медийни услуги, в подходящ състав, като форум за обмен на информация и най-добри практики в областта на медийната грамотност и предоставянето на информация за разработването на политическа програма в тази област. Следва да бъдат канени експерти от частния сектор и други заинтересовани страни, които да допринасят в тази насока.
            
         7.   ПРИКАНВА ДЪРЖАВИТЕ-ЧЛЕНКИ
   
               —
            
            
               да насърчават съответните органи, например органите, които отговарят за регулирането на уадио-визията и електронните комуникации, да си сътрудничат и да стимулират повишаването на медийната грамотност,
            
         
               —
            
            
               да насърчават и да подпомагат разработването и прилагането на кодекси за поведение и други инициативи за съвместно регулиране и за саморегулиране, заедно с всички заинтересовани страни на национално равнище,
            
         
               —
            
            
               да насърчават всички заинтересовани страни, особено в сектора на медиите и ИКТ, да извършват свои собствени систематични изследвания и наблюдения на различните аспекти и измерения на медийната грамотност,
            
         
               —
            
            
               да насърчават инициативите за повишаване на осведомеността, включително тези, които наблягат конкретно върху използването на ИКТ, насочени към младежите и техните родители, и да поощряват участието на младежки организации и на медиите,
            
         
               —
            
            
               да насърчават медийната грамотност в рамките на стратегиите си за учене през целия живот и да поощряват взаимното обучение между равнопоставени партньори и обмена на най-добри практики между професионалистите в областта на преподаването по отношение на този аспект от обучението.
            
         
      (1)  Член 26: Комисията внася „доклад по прилагането на настоящата директива и, ако е необходимо, прави последващи предложения за привеждане на директивата в съответствие с новостите в сферата на аудио-визуалните медийни услуги, по-специално в светлината на най-новите достижения в областта на технологията, конкурентоспособността на сектора и нивата на медийна грамотност във всички държави-членки“.
   
      (2)  Резолюция от 6 септември 2005 г. относно директива „Телевизия без граници“ (89/552/ЕИО).
   
      (3)  Вж. „Доклад за резултатите от публичното допитване относно медийната грамотност“:
   http://ec.europa.eu/avpolicy/media_literacy/docs/report_on_ml_2007.pdf
   
      (4)  Вж.: http://ec.europa.eu/avpolicy/media_literacy/index_en.htm